**МОНГОЛ УЛСЫН ЗАСГИЙН ГАЗРЫН ТОГТООЛ**

2019 оны … дугаар сарын …-ны өдөр Улаанбаатар хот

Дугаар …

**ТӨРӨӨС ОРОН СУУЦ, НИЙТИЙН АЖ АХУЙН ТАЛААР БАРИМТЛАХ БОДЛОГО БАТЛАХ ТУХАЙ**

Хөгжлийн бодлого төлөвлөлтийн тухай хуулийн 8.4, 8.5-д заасныг тус тус үндэслэн Монгол Улсын Засгийн газраас ТОГТООХ нь:

1. “Төрөөс орон сууц, нийтийн аж ахуйн талаар баримтлах бодлого”-ыг хавсралт ёсоор баталсугай.

2. Төрөөс орон сууц, нийтийн аж ахуйн талаар баримтлах бодлогыг хэрэгжүүлэх арга хэмжээний төлөвлөгөөг баталж, хэрэгжилтэд нь хяналт тавьж ажиллахыг Барилга, хот байгуулалтын сайд Х.Баделханд даалгасугай.

3. Төрөөс орон сууц, нийтийн аж ахуйн талаар баримтлах бодлого”-ыг хэрэгжүүлэхэд шаардагдах зардлыг жил бүрийн Монгол Улсын нийгэм, эдийн засгийг хөгжүүлэх үндсэн чиглэл, улс, орон нутгийн төсөвт тусгах, гадаад, дотоодын зээл тусламжид хамруулах, төр, хувийн хэвшлийн түншлэлийн хүрээнд шийдвэрлэх замаар санхүүжүүлж ажиллахыг Барилга, хот байгуулалтын сайд Х.Баделхан, Сангийн сайд Ч.Хүрэлбаатар, Засгийн газрын холбогдох гишүүд, аймаг, нийслэлийн Засаг дарга нарт тус тус үүрэг болгосугай.

4. Энэ тогтоол баталсантай холбогдуулан “Монгол Улсын Төрөөс орон сууцны талаар баримтлах бодлого”-ыг батлах тухай” Улсын Их Хурлын 1999 оны 25 дугаар тогтоолыг хүчингүй болгох саналыг Улсын Их Хурлаар шийдвэрлүүлэхийг Барилга, хот байгуулалтын сайд Х.Баделхан, Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ нарт даалгасугай.

Монгол Улсын Ерөнхий сайд У.ХҮРЭЛСҮХ

Барилга, хот байгуулалтын сайд Х.БАДЕЛХАН

Засгийн газрын 2019 оны ... дугаар  
тогтоолын хавсралт

**ТӨРӨӨС ОРОН СУУЦ, НИЙТИЙН АЖ АХУЙН ТАЛААР  
БАРИМТЛАХ БОДЛОГО**

**(2020-2030)**

**Нэг. Ерөнхий мэдээлэл**

Орон сууц, нийтийн аж ахуй нь хүн амыг орон сууцаар хангах, хэрэглэгчдэд эрүүл ахуйн шаардлага хангасан баталгаат унд-ахуйн цэвэр ус түгээх, гарсан бохир усыг татан зайлуулж, цэвэршүүлэн байгаль-экологийн тэнцлийг хадгалах, тэдгээрийн ашиглалт, засвар, үйлчилгээний найдвартай, тасралтгүй байдлыг хангах, ахуйн болон үйлдвэрийн хог хаягдлын менежментийг сайжруулах замаар иргэдийн эрүүл, аюулгүй орчинд тав тухтай амьдрах үндсэн хуульд заасан хүний эрхийг баталгаажуулах, хот, суурины хөгжлийн чиг хандлагад нийцүүлэн тэргүүн зэргийн ач холбогдол өгч хөгжүүлэх шаардлагатай үндсэн салбар мөн.

Монгол Улсад 2018 оны байдлаар 894 496 өрх амьдарч байгаагийн 387 453 өрх нь нийслэлд, 507 043 өрх нь орон нутагт, нийт өрхийн 27.7 хувь нь инженерийн бүрэн хангамжтай орон сууцанд, 45 хувь нь гэрт, 0.5 хувь нь зориулалтын бус сууцанд оршин сууж байна.[[1]](#footnote-1)

Монгол Улс 2018 оны “Дэлхийн өрсөлдөх чадварын тайлан”-д дэд бүтцийн үзүүлэлтээр 61 орноос 59-д эрэмбэлэгдсэн байна. Үүнээс “цэвэр усны баталгаат эх үүсвэрт холбогдсон хүн амын эзлэх хувь” болон “цэвэр усны хүртээмж”-ийн үзүүлэлтээр 59 дүгээр байрт байна. Энэ нь манай улсын инженерийн дэд бүтцийн хангамжийн хөгжлийн түвшин, ашиглалт, үйлчилгээний хамрах хүрээ бусад улс оронтой харьцуулахад ямар сул байгааг харуулж байна.[[2]](#footnote-2)

Бохир ус цэвэрлэх 130 байгууламжийн 56 нь буюу 43 хувь нь хэвийн, 20 хувь буюу 27 нь хагас ажиллаж, 36 хувь буюу 47 байгууламж огт ажиллахгүй, техник, технологи хуучирч, бохир усыг стандартын шаардлагын хэмжээнд бүрэн цэвэрлэдэггүйгээс байгаль орчны бохирдол ихэссэн байна.

Монгол Улсын хүн амын 58.9 хувь шаардлага хангаагүй ариун цэврийн байгууламж ашиглаж байгаагийн 40.0 орчим хувь нь энгийн нүхэн жорлон-бохир усны цооног ашиглаж, 18.8 хувь нь ариун цэврийн байгууламжгүй гэсэн судалгаа хийгдэж байсан. (НҮБХХ, 2014)[[3]](#footnote-3).

НҮБ-ын Хүний эрхийн хорооны төлөөлөгчийн 2018 оны айлчлалын дүгнэлтэд Монгол Улсын Засгийн газар хот- хөдөөгийн орон сууц, гэр хорооллын ундны ус, ариун цэврийн байгууламжийн ялгааг арилгахын төлөө хүчин чармайлт гарган ажиллах, ундны ус, ариун цэврийн байгууламжаар хангах үйлчилгээг сайжруулахад шаардагдах санхүүгийн болон техникийн дэмжлэг дутмаг хөдөө орон нутгийн иргэдэд онцгой анхаарал хандуулан, нэн тэргүүн ач холбогдол өгч тулгамдсан асуудлыг шийдвэрлэх шаардлагатай талаар тэмдэглэсэн байна.[[4]](#footnote-4)

Ус хангамж, ариун цэврийн шаардлага хангаагүй байгууламжийн тоог бууруулж, тэгш бус байдал, ялгааг арилгаснаар Тогтвортой хөгжлийн зорилтод дэвшүүлсэн эрүүл ахуйн шаардлага хангасан ариун цэврийн үйлчилгээ, баталгаат ундны усаар хангагдах нөхцөл бүрдэж, хүмүүсийн амьжиргааны түвшин, ахуйн соёлыг дээшлүүлэхэд гол үүрэг гүйцэтгэх юм.

Хот, хөдөөгийн хөгжлийн ялгаа, ажилгүйдэл, ядуурал зэрэг нийгмийн сөрөг хүчин зүйлийн нөлөөгөөр зах зээлийн эрэлтийг даган хот, суурин газар чиглэсэн хүн амын шилжилт, хөдөлгөөн нэмэгдэж, орон сууц, инженерийн дэд бүтцийн хангамжгүй суурьшлын бүсэд төлөвлөлт, зохицуулалтгүйгээр төвлөрөл ихсэж, эрүүл, аюулгүй орчинд ажиллаж, амьдрах иргэдийн эрх зөрчигдөх хэмжээнд хүрч, тулгамдсан асуудал болж байна. Ялангуяа ерөнхий боловсролын сургууль, дотуур байр, цэцэрлэгт шаардлагад хангасан ариун цэврийн байгууламж дутагдалтай, эрүүл ахуйн нөхцөл хангалтгүй байгаа нь халдварт өвчин гарах, тархах шалтгааны эх үүсвэр болж байна.

Салбарын хэмжээнд 2018 оны жилийн эцсийн байдлаар ус хангамж, ариутгах татуургын ашиглалт, үйлчилгээ эрхлэх тусгай зөвшөөрөлтэй 187 аж ахуйн нэгж, байгууллага ус хангамжийн 3300 км, ариутгах татуургын 1500 км шугам сүлжээгээр дамжуулан 608 719 гаруй хэрэглэгчид 149.6 сая шоо метр унд-ахуйн цэвэр ус олборлон түгээж, 93.0 сая шоо метр бохир ус татан зайлуулж, цэвэршүүлсэн бөгөөд жил ирэх тутам хэрэглэгчдийн тоо, ашиглалт, үйлчилгээний хамрах хүрээ байнга өсөн тэлж байна.

Орон сууц, нийтийн аж ахуйн үйлчилгээний байгууллагууд нийгмийн хариуцлагын хүрээнд иргэдийн ая тухтай амьдралын төлөө аймаг, нийслэл, сумын төвүүд, үйлдвэрийн хотхонд ажиллаж буй дулаан хангамжийн системийн 100 кВт-аас 20-30 МВт чадал бүхий дунд болон бага хүч чадлын халаалтын зуухыг ялангуяа хөдөө орон нутагт ойролцоогоор 450 орчим зуухыг хариуцан ажиллаж байна.

Монгол Улсын Засгийн газар орон сууц, нийтийн аж ахуйн салбарын хөгжлийг дэмжих зорилгоор 1990 оноос Дэлхийн банк, Азийн хөгжлийн банк, хандивлагч бусад орнуудын хөнгөлөлттэй зээлийн санхүүжилтээр **20** гаруй төслийн зээлийг аймаг, нийслэлийн ЗДТГазар болон Ус суваг, орон сууц нийтийн аж ахуйн байгууллагад дамжуулан зээл хэлбэрээр олгосон бөгөөд 2018 оны байдлаар салбарт хэрэгжүүлсэн төслийн урт хугацаат өр, төлбөр 293,46 тэрбум төгрөг, үндсэн зээл 204,8 тэрбум төгрөг байгаа нь салбарт нэн даруй шийдвэрлэх тулгамдсан асуудлын нэг болоод байна. Салбарын хэмжээнд олон улсын банк, санхүүгийн байгууллагын зээл нийт өр, төлбөрийн 87.2 хувийг эзэлж байгаа юм. (Тайлбар: 2018 оны зээл, зээлийн хүүгийн төлбөрийн дүнг балансын урт хугацаат зээлийн дүнгээр хийсэн болно.)

Хот, суурины ус хангамж, ариутгах татуургын чиглэлээр үйл ажиллагаа эрхэлж буй тусгай зөвшөөрөл эзэмшигчдийн 2018 оны нийт орлого 382.8 тэрбум төгрөг, зарлага 431.4 тэрбум төгрөг байна. Борлуулалтын орлогын 28.7 хувийг аймаг, орон нутаг, 38.9 хувийг Улаанбаатар хотын УСУГ болон ОСНААУГ-ын харьяа байгууллагууд, 22.3 хувийг хувийн хэвшил, 10.0 хувийг уул уурхайн байгууллагууд бүрдүүлж, 2017 онтой харьцуулахад нийт орлого 95.0 тэрбум төгрөгөөр өссөн, зарлага 118.0 тэрбум төгрөгөөр нэмэгдсэн сөрөг үзүүлэлттэй байна.

Орон сууц, нийтийн аж ахуйн салбар 2017 онд 19.4 тэрбум, 2018 онд 12.0 тэрбум төгрөгийн алдагдалтай ажилласан нь салбарын бүтэц, зохион байгуулалт, чиг үүрэг, үйлчилгээний үнэ тариф болон үйлчилгээний стандарт, норматив боловсронгуй бус, олон улсын банк, санхүүгийн байгууллага хандивлагч орнуудаас дамжуулан зээлийн гэрээгээр эргэж төлөгдөх нөхцөлтэйгөөр өндөр өртөг бүхий оон тооны хөнгөлөлттэй зээлийн төслүүд хэрэгжүүлсэнтэй холбон тайлбарлаж болох юм.

Орон сууцны барилгад мэргэжлийн байгууллагын зүгээс барилга, цахилгаан, халаалтын дотор систем, хорооллын тохижилтод хийх засвар-үйлчилгээ эзэнгүй орхигдож орон сууц, нийтийн аж ахуйн байгууллагууд зөвхөн орон сууцны түгээх шугам сүлжээний засвар гүйцэтгэдэг бүтэцтэй болж сууц өмчлөгчид хувьчилж авсан орон сууцныхаа дотор талыг засварлах цогц үйлчилгээ авч чадахгүй, мэргэжлийн байгууллагын санхүү, боловсон хүчний чадавхи суларч, бүтэц чиг үүрэг нь уялдаагүй, тарамдсан байдалтай байна. Орон сууцны бүтэц өөрчлөгдөж, нийтийн орон сууцны дундын өмчийг Сууц өмчлөгчдийн холбоо дангаар хариуцах боломжгүй болж эхэлж байна.

Орон сууцны барилгад элэгдэл тооцох, элэгдлийн хэмжээгээр төрөөс татаас олгох, засварын сан бүрдүүлж сууц өмчлөгчдийн санхүүгийн дарамтыг хөнгөлөх шаардлага ч бий болов. Орон сууц, нийтийн аж ахуйн байгууллагуудын шуурхай үйлчилгээний төвд орчин үеийн алсын удирдлагын цахим мэдээ, мэдээллийн сүлжээ, хяналтын систем нэвтрүүлэх асуудал хоцрогдож байна. Нийтийн зориулалттай орон сууцны татаастай салбарыг хувьчилснаар орон сууц өмчлөгч, Сууц өмчлөгчдийн холбооны ажлын уялдаа, холбоо хангалтгүй, ашиглалтын бодлого алдагдаж байна.

Сүүлийн жилүүдэд орон сууц, нийтийн аж ахуйн салбарын хэмжээнд бүтээн байгуулалтын ажлыг бодлогоор төлөвлөн гадаад, дотоодын хөрөнгийн эх үүсвэрээр хэрэгжүүлж байгаа нь хот, суурин газрын нийтийн аж ахуйд тулгамдсан асуудлыг ээлж дараатай шийдвэрлэх, улмаар иргэдийн амьдралын нэн тэргүүний үйлчилгээний стандарт нөхцөл, хэрэгцээ шаардлагыг хангах боломжийг бүрдүүлэх болсон байна.

Тухайлбал Азийн хөгжлийн банкны хөнгөлөлттэй зээлээр “Зүүн өмнөд говийн хот байгуулалт, хилийн ойролцоо суурин газруудын хөгжлийн нэмэлт санхүүжилтийн төсөл”-ийн хүрээнд  Өвөрхангай  аймгийн  төв Арвайхээрт хоногт 3000 м3 бохир ус цэвэрлэх байгууламжийг, Улаанбаатар хотын Хан-Уул дүүргийн нутаг дэвсгэрт хоногт 20000 м3 ахуйн бохир ус цэвэрлэн, лагийг боловсруулж метан хий үйлдвэрлэдэг цэвэрлэх байгууламжийг тус тус ашиглалтад оруулаад байна.

Бүгд Найрамдах Франц Улсын Засгийн газрын хөнгөлөлттэй зээл, Монгол Улсын төсвийн хөрөнгө оруулалтын хамтарсан санхүүжилтээр Орхон аймгийн “Эрдэнэт хотын бохир ус цэвэрлэх байгууламжийн өргөтгөл төсөл”-ийн хүрээнд хоногт 24000м3 ахуйн бохир ус цэвэрлэх байгууламжийг шинээр барьж дууссан бөгөөд тохируулга, зүгшрүүлэлтийг хийснээр байнгын ашиглалтад оруулахаар ажиллаж байна.

Монгол Улсын Засгийн газраас тусгайлан анхаарч “Улаанбаатар хотын Төв цэвэрлэх байгууламжийн лагийг цэвэрлэж, үнэргүйжүүлэх” ажлыг амжилттай хэрэгжүүлж байна. Улаанбаатар хотын төв цэвэрлэх байгууламжид нийлүүлэх бохир усны стандартын шаардлагыг хангуулах зорилгоор шаардлагатай үйлдвэр, аж ахуйн нэгжүүдийг урьдчилан цэвэрлэх байгууламжтай болгох, цэвэршүүлсэн усыг эргүүлэн ашиглах технологи нэвтрүүлэх ажил хийгдэж эхлээд байна.

БНХАУ-ын Засгийн газраас олгосон зээлийн хүрээнд “Улаанбаатар хотын төв цэвэрлэх байгууламжийг шинээр барих” төсөл, Австри Улсын хөрөнгө оруулалтаар Говь-Алтай аймгийн Алтай хотын хүн амын ус хангамжийн “Тайшир-Алтай” төсөл, АНУ-ын Мянганы сорилтын сантай байгуулсан 2 дахь компакт гэрээний хүрээнд буцалтгүй тусламжаар Улаанбаатар хотын ус хангамжийг нэмэгдүүлэх цэвэр усны 52 худаг, түүнийг дагасан дэд бүтэц, Улаанбаатар хотын Төв цэвэрлэх байгууламжаас гарсан усыг дахин боловсруулах байгууламж барих төслүүдийг амжилттай хэрэгжүүлж байна.

Түүнчлэн Азийн хөгжлийн банкны хөнгөлөлттэй зээлийн “Зүүн өмнөд говийн хот байгуулалт, хилийн ойролцоо суурин газруудын хөгжлийн нэмэлт санхүүжилтийн төсөл”-өөр Архангай, Өмнөговь, Дорноговь , Булган, Хөвсгөл, Сүхбаатар, Дундговь аймгуудын төвд, Бүгд Найрамдах Польш Улсын Засгийн газрын хөнгөлөлттэй зээлээр Баян-Өлгий, Говь-Сүмбэр, Дорнод, Завхан, Увс аймгийн төвд бохир ус цэвэрлэх байгууламжийг шинээр барих, шинэчлэх ажлыг эхлүүлээд байна.

Хот, суурины ус хангамж, ариутгах татуургын ашиглалт, үйлчилгээ эрхлэх тусгай зөвшөөрөл эзэмшигчдийн судалгаагаар 2018 оны тайлан, мэдээнээс үзэхэд усны зүй зохистой хэрэглээ сайжирч улсын хэмжээнд айл өрхийн тоолууржилт 84%, үйлдвэр, аж ахуйн нэгж, байгууллагын тоолууржилт 97.5%-тай байгаа бөгөөд энэ үзүүлэлт цаашид ч өсөх төлөвтэй байна.

Орон сууц, нийтийн аж ахуйн салбарын усны тоолуурын лабораторийн хүчин чадлыг нэмэгдүүлэх, энэ чиглэлээр ажиллах хүний нөөцийг чадавхижуулах зорилгоор тодорхой төсөл, хөтөлбөрийг аймаг, нийслэлийн Засаг дарга, Иргэдийн төлөөлөгчдийн хурал, холбогдох бусад байгууллагатай хамтран хэрэгжүүлэхээр ажиллаж байна.

Гэр хорооллын газрыг дахин төлөвлөх замаар байгаль орчинд ээлтэй, ашиглалтын зардал бага, дэд бүтэц, ногоон барилгын шийдэл бүхий амины болон нийтийн орон сууцны хороолол, хотхоныг хөгжүүлэх чиглэлээр Улаанбаатар хот, зарим аймгийн төв, сумдад зохих ажлууд бодитой хийгдэж эхэлсэн. Энэ ажлын хүрээнд Азийн хөгжлийн банкнаас 2018 онд Улаанбаатар хотын гэр хорооллын иргэдийн худалдан авах чадавхид нийцсэн эко хороолол хөгжүүлэхээр зээлийн төслийг баталсан.

Уур амьсгалын ногоон сангаас Монгол Улсад олгох хөнгөлөлттэй зээл, буцалтгүй тусламж болон өндөр түвшний технологийн сангаас олгох буцалтгүй тусламжаар инженерийн шугам сүлжээ, нийтийн үйлчилгээнд холбогдсон, ногоон орчин бүрдсэн, байгаль орчинд ээлтэй 20 орчим эко хорооллыг дээрх төслөөр санхүүжүүлэхээр төлөвлөсөн. Эдгээр төслийг хэрэгжүүлснээр “ногоон” орон сууцанд орох 10,000 оршин суугчийг оролцуулаад нийт 100,000 орчим иргэний амьдрах орчин, нөхцөл сайжирна.

Гэсэн хэдий ч улс орны макро эдийн засгийн нөхцөл байдал, хүн амын худалдан авах чадвар зэрэг нийгмийн чанартай хүчин зүйлийг харгалзан үзэх нь зайлшгүй тул Орон сууц, нийтийн аж ахуйн салбарын үйлчилгээний үнэ, тарифыг хэрэглэгчдэд дарамт учруулахгүйгээр үе шаттайгаар шинэчлэх, төр, засгаас тодорхой хэмжээний татаас олгох замаар салбарын үйлчилгээний хэвийн, найдвартай үйл ажиллагааг хангах хэрэгцээ, шаардлага байсаар байна.

Гэр хорооллыг иргэдийн оролцоотой дахин төлөвлөх замаар инженерийн шугам сүлжээнд нэгтгэн холбох, өтгөн ялгадас ба лагийн менежментийг сайжруулахад салбарын хөгжлийн бодлогоор дэмжиж ажиллах нь туйлаас чухал байгаа юм.

Ус хангамж түгээлт, бохир ус зайлуулалт, хог цэвэрлэгээ, орон сууцны лифт зэрэг дундын өмчлөлийн ашиглалт, үйлчилгээний үнэ, тариф шинэчлэгдэн өөрчлөгдөж байгаа ч эрх зүйн зохицуулалтын орчин сайн бүрдээгүйгээс орон сууц, нийтийн аж ахуйн байгууллагууд санхүүгийн хувьд их засвар, техник технологийн иж бүрэн шинэчлэлийг зохих түвшинд бие даан хийх чадамжгүй, ажиллагсдын цалин, нийгмийн зардалд зарцуулах хөрөнгө хангалтгүй байгаагаас үйлчилгээний чанар муудах, шинээр эхлүүлэх томоохон төсөл, хөтөлбөрийн санхүүжилтийг шийдвэрлэх, төр, хувийн хэвшлийн түншлэлийг өргөжүүлэх, хөрөнгө оруулалтыг татахад сөргөөр нөлөөлж байна.

Иймд цаашид зардалд суурилсан үнэ тарифийн бодлого хэрэгжүүлж алдагдлыг бууруулах, салбарын байгууллагуудын санхүүгийн чадавхи, удирдлага зохион байгуулалтыг сайжруулах, хууль эрх зүйн орчин, нөхцлийг бүрдүүлэх замаар салбарын хөгжлийг хот, суурин газрын хөгжлийн ерөнхий төлөвлөгөөтэй уялдуулан хангахад Төрөөс орон сууц, нийтийн аж ахуйн талаар баримтлах бодлого чиглэгдэх нь зүйтэй гэж үзлээ.

**Хоёр. Бодлогын зорилго, зорилт**

2.1. Бодлогын зорилго

Төрөөс орон сууц, нийтийн аж ахуйн талаар баримтлах бодлого (цаашид “Бодлого” гэх)-ын зорилго нь Монгол Улсын Тогтвортой Хөгжлийн зорилтод суурилсан салбарыг хөгжүүлэх бодлого, төсөл, хөтөлбөрийг хэрэгжүүлэх, хүн амын орон сууц, инженерийн дэд бүтцийн хангамж, түүний ашиглалт, үйлчилгээг өргөжүүлэх, инновацид суурилсан дэвшилтэд технологи нэвтрүүлэх замаар иргэдийн эрүүл, аюулгүй орчинд тав тухтай амьдрах нөхцөлийг бүрдүүлэхэд оршино.

*2.2. Бодлогын зорилтууд*

Төрөөс орон сууц, нийтийн аж ахуйн талаар баримтлах бодлогын зорилгыг хангах дараах үндсэн зорилтуудыг хэрэгжүүлнэ:

2.2.1. удирдлага, зохион байгуулалт, хууль эрх зүй болон үйлчилгээний стандартыг боловсронгуй болгох замаар салбарын бодлого, үйл ажиллагааг чанарын шинэ түвшинд гаргаж тогтвортой хөгжлийг хангах;

2.2.2. орон сууц, түүний дэд бүтцийн хэмжээг нэмэгдүүлэх, үндэсний хөтөлбөрийг хэрэгжүүлэх замаар хүн амыг эрүүл, аюулгүй орчинд тав тухтай амьдрах нөхцөлийг бүрдүүлэх;

2.2.3. хүний хөгжил, мэдлэгт суурилсан менежментийн тогтолцоог бүрдүүлэх замаар төр, хувийн хэвшлийн түншлэлд тулгуурлан хүний нөөцийн чадавхийг дээшлүүлэх;

2.2.4. шинжлэх ухаан технологийн ололт, эрдэм шинжилгээ, судалгааны үр дүн, мэдээллийн цахимжсан технологид тулгуурлан орон сууц, инженерийн дэд бүтэц, ус хангамж, ариутгах татуургын байгууламжийн ашиглалт, үйлчилгээг ухаалаг системд үе шаттайгаар шилжүүлэх;

2.2.5. ашиглалт, үйлчилгээний үнэ тарифыг өөрийн өртөг, зардлаас нь хамааруулж тогтоох, үндэслэлийг сайжруулах, хөрөнгө оруулалтын төлөвлөлтийг бодитой болгох, салбарын байгууллагуудын чадавхи, бие даасан байдлыг бэхжүүлэх;

2.2.6. экологи, эдийн засаг, нийгмийн үр ашиг бүхий өрсөлдөх чадвартай ашиглалт, үйлчилгээ, хөрөнгө оруулалтыг дэмжих замаар хүн амын ус хангамж, ариун цэврийн байгууламжийн хүртээмжийг нэмэгдүүлэх.

2.3. Хэрэгжүүлэх зорилтууд

**2.3.1.Удирдлага, зохион байгуулалт, хууль эрх зүй болон үйлчилгээний стандартыг боловсронгуй болгох замаар салбарын бодлого, үйл ажиллагааг чанарын шинэ түвшинд гаргаж тогтвортой хөгжлийг хангах чиглэлээр:**

2.3.1.1. орон сууц, нийтийн аж ахуйн салбарын хууль, эрх зүйн орчин, удирдлага, бүтэц зохион байгуулалт, чиг үүргийн тогтолцоог боловсронгуй болгох;

2.3.1.2. ус хангамж, ариутгах татуургын инженерийн хангамжийн шугам сүлжээ, барилга байгууламжийн төсөв, үнэ бүрдлийн нормыг томсгосон норм, үнэлгээний системд шилжүүлэх;

2.3.1.3 орон сууц, ус хангамж, ариутгах татуургын шугам сүлжээ, барилга, байгууламжийн зураг төсөл боловсруулах ажлын төлөвлөлт, шийдэл, чанарыг сайжруулах замаар салбарын хөгжлийн үр өгөөжийн өсөлтийг хангах, олон улс /бүс нутаг/-ын түвшинд хүргэх нөхцөлийг бүрдүүлэх;

2.3.1.4. баталгаат ус, ариун цэврийн байгууламжаар хангагдах, үйлчилгээ авах хүний эрхийн тухай хууль эрх зүйн болон бодлогын баримт бичигт тусгайлан зааж, урт болон богино хугацааны төлөвлөгөө боловсруулж хэрэгжүүлэх.

**2.3.2. Орон сууц, түүний дэд бүтцийн хэмжээг нэмэгдүүлэх, үндэсний хөтөлбөрийг хэрэгжүүлэх замаар хүн амыг эрүүл, аюулгүй орчинд тав тухтай амьдрах нөхцөлийг бүрдүүлэх чиглэлээр:**

2.3.2.1. хот, суурин газрын хэт төвлөрлийг сааруулах, суурьшлын оновчтой тогтолцоог бүрдүүлэх хүрээнд дагуул, хаяа хот, тосгодыг жигд, тэнцвэртэйгээр хөгжүүлэх, иргэд өөрсдийгөө орон сууцаар хангах нөхцөлийг бүрдүүлэх замаар орон сууцны чанар, хангамжийг нэмэгдүүлэх бодлогыг хэрэгжүүлэх;

2.3.2.2. Ипотекийн зээлийн сан болон түрээсийн санг нэмэгдүүлэх, эдгээрт үзүүлсэн гадаад, дотоодын зээл тусламжийн 30-аас доошгүй хувийг зорилтод бүлгийн иргэдийн орон сууцны хангамж, нөхцөлийг сайжруулахад зориулах ;

2.3.2.3. хот, суурин газрын гэр хорооллын газрыг иргэдийн шууд оролцоотойгоор дахин төлөвлөх, инженерийн дэд бүтцэд холбогдсон тохилог орон сууцны хороолол болгон хөгжүүлэх хот байгуулалтын үйл ажиллагааг үе шаттайгаар хэрэгжүүлэх;

2.3.2.4 бүсчилсэн хөгжлийн үзэл баримтлал, аймаг, нийслэлийн хөгжлийн ерөнхий төлөвлөгөөтэй уялдуулан инженерийн дэд бүтцийн хөтөлбөр хэрэгжүүлнэ.

**2.3.3.****Хүний хөгжил, мэдлэгт суурилсан менежментийн тогтолцоог бүрдүүлэх замаар хүний нөөцийн чадавхийг дээшлүүлэх чиглэлээр:**

2.3.2.1. орон сууц, нийтийн аж ахуйн салбарын хүний нөөцийн төлөвлөлт, хөгжлийн хөтөлбөр боловсруулна;

2.3.2.2 мэргэжлийн боловсрол эзэмшүүлэх, мэргэжлийн ур чадвар олгох, дээшлүүлэх үйл ажиллагааг хөдөлмөрийн зах зээлийн эрэлт, хэрэгцээ, ажил олгогчийн захиалгад нийцүүлэн зохион байгуулах;

2.3.2.3 салбарын хүний нөөцийн хэрэгцээг тодорхойлох, мэргэшсэн инженер техникийн ажилтан болон мэргэжлийн боловсрол, сургалтын тогтолцоог хөгжүүлэх замаар хүний нөөцийн чадавхыг дээшлүүлэх;

2.3.2.4. их, дээд сургууль, мэргэжлийн сургалт үйлдвэрлэлийн төвийн сургалтын хөтөлбөр, төлөвлөгөөг олон улсын жишигт нийцүүлэн шинэчлэн боловсруулах, сургалтын орчинг сайжруулах .

**2.3.4.****Шинжлэх ухаан технологийн ололт, эрдэм шинжилгээ, судалгааны үр дүн, мэдээллийн цахимжсан технологид тулгуурлан орон сууц, инженерийн дэд бүтэц, ус хангамж, ариутгах татуургын байгууламжийн ашиглалт, үйлчилгээг ухаалаг системд үе шаттайгаар шилжүүлэх чиглэлээр:**

2.3.3.1. гадаргын болон газрын доорхи усыг олзворлох, хуримтлуулах, боловсруулах, дамжуулах, түгээх, ус хангамжийн үйл ажиллагааны удирдлага, хяналт, мэдээллийг тоон системд бүрэн шилжүүлэх, ухаалаг нэгдсэн сүлжээг бий болгох;

2.3.3.2. салбарын шинжлэх ухаан, судалгаа, шинжилгээний ажлын цар хүрээг нэмэгдүүлэх замаар дотоодын технологийн чадавхыг сайжруулах, инновацийг дэмжих, хөгжлийг хангах;

2.3.3.3. хот, суурин газрын ерөнхий төлөвлөгөөтэй уялдуулан Улаанбаатар хот, аймгийн төвийн орон сууцны ашиглалт, засвар үйлчилгээнд, бохир ус цэвэрлэх байгууламжид дэвшилтэт техник, технологи нэвтрүүлэх, шинэчлэх ажлыг эрчимжүүлж, байгаль орчны тэнцлийг хадгалж, хяналтыг сайжруулах.;

2.3.3.4. гадаргын усыг хот, суурины хүн амын ус хангамжид ашиглах хувь хэмжээг нэмэгдүүлэх.

**2.3.5. Ашиглалт, үйлчилгээний үнэ тарифыг өөрийн өртөг, зардлаас нь хамааруулж тогтоох, үндэслэлийг сайжруулах, хөрөнгө оруулалтын төлөвлөлтийг бодитой болгох, салбарын байгууллагуудын чадавх, бие даасан байдлыг бэхжүүлэх чиглэлээр:**

2.3.5.1. орон сууцны ашиглалт, засвар үйлчилгээ хариуцсан мэргэжлийн байгуулагыг зохих шалгуур үзүүлэлт, өрсөлдөөний зарчмаар сонгон шалгаруулж, тусгай зөвшөөрөл олгох асуудлыг журамлах;

2.3.5.2. салбарын хэмжээнд зураг төсөл,төсвийн жишиг үнэ, засвар, үйлчилгээний тарифын тогтолцоог зохицуулалттайгаар үе шаттай боловсронгуй болгох;

2.3.5.3. сумдын төвд төр, хувийн хэвшлийн түншлэлийн хүрээнд орон сууц, нийтийн аж ахуйг цогцоор байгуулан үйлчилгээний чанар, хүртээмж, үр ашгийг нэмэгдүүлэх;

2.3.5.4. нийлүүлэлтэд чиглэсэн аргаас усны хязгаарлагдмал нөөцөд тулгуурласан хандлага, түүнийг дэмжсэн зохицуулалт бий болгох.

**2.3.6Экологи, эдийн засаг, нийгмийн үр ашиг бүхий өрсөлдөх чадвартай ашиглалт, үйлчилгээ, хөрөнгө оруулалтыг дэмжих замаар хүн амын ус хангамж, ариун цэврийн байгууламжийн хүртээмжийг нэмэгдүүлэх чиглэлээр:**

2.3.6.1. орон нутаг дахь төвлөрсөн ус хангамж, ариутгах татуургын барилга байгууламж, шугам сүлжээтэй сумын төвүүдийн тоог нэмэгдүүлэх, ус, ариун цэврийн байгууламжийг сайжруулах ажлыг үе шаттай шийдвэрлэх;

2.3.6.2. нийтийн зориулалттай орон сууцны барилгын засвар үйлчилгээнд зориулж иргэдийн хуримтлуулсан хөрөнгийг зориулалтын дагуу үр ашигтай зарцуулах нөхцлийг бүрдүүлэх;

2.3.6.3. Монгол орны байгаль, цаг уурын нөхцөлд тохирсон, инновацид суурилсан, түүхий лагийг боловсруулан эцсийн бүтээгдэхүүн болгох, цэвэрлэгдсэн усыг гүн боловсруулж дахин болон эргүүлэн ашиглах замаар усны экологи-эдийн засгийн үр өгөөжийг дээшлүүлэх хэмнэлтийн бодлого хэрэгжүүлэх;

2.3.6.4. ахуйн хог хаягдлыг цуглуулах, ангилах, боловсруулах, эргүүлэн ашиглах, эрчим хүч гаргах замаар нэмүү өртөг шингэсэн бүтээгдэхүүн үйлдвэрлэх, байгальд булах, зайлуулах хаягдлын хэмжээ, бохирдлыг бууруулах менежментийн шинэ тогтолцоог бүрдүүлэх.

**Гурав. Бодлогыг хэрэгжүүлэх хугацаа, үе шат**

**3.1.**  Төрөөс орон сууц, нийтийн аж ахуйн талаар баримтлах бодлогыг 2020-2030 онд дараах үндсэн 3 үе шаттайгаар хэрэгжүүлнэ:

3.1.1. I үе шат: (2019-2020 ) онд орон сууц, нийтийн аж ахуйн салбарын бодлого, хууль, эрх зүйн орчин боловсронгуй болсноор төрийн зохицуулалт сайжирч, мэргэжлийн байгууллагуудын бүтэц, зохион байгуулалт цомхон, чадварлаг болж, **төр, хувийн хэвшлийн түншлэл өргөжих нөхцөл бүрдэнэ**;

3.1.2. II үе шат: (2021-2025) онд шинжлэх ухаанд үндэслэж, инновацид суурилсан, дэвшилтэт техник, технологийн шинэчлэлтийн бодлого тууштай хэрэгжих, мэдээллийн нэгдсэн цахим систем нэвтэрч, үнэ тариф, үйлчилгээний стандарт, норматив боловсронгуй болсноор санхүү, хөрөнгө оруулалтын үр өгөөж, өрсөлдөх чадварыг нэмэгдүүлэх, үүссэн өр, төлбөрийн дарамтыг бууруулах, **салбарын тогтвортой хөгжлийн суурийг бий болгох үе;**

3.2.3. III үе шат: (2026-2030 ) онд Салбарын санхүүгийн чадавхи сайжирч, орон сууцны хангамж, нөхцөл, ус хангамж, ариутгах татуургын байгууламжийн хүчин чадал, хүртээмж нэмэгдэж, ашиглалт, үйлчилгээг ухаалаг системд үе шаттайгаар шилжүүлж, хүн амын орчин үеийн тохилог орон сууцны хангамжийг нийт өрхийн 66.6 хувьд, баталгаат ундны усаар хангагдсан хүн амын эзлэх хувь 90 хувьд, хүн амын 60 хувийг сайжруулсан ариун цэврийн байгууламжтай болгох, барилгын дулаан алдагдлын бууралт 40 хувьд, хог хаягдлын дахин боловсруулалтын хэмжээ 30 хувьд тус тус хүргэж **салбарын тогтвортой хөгжлийг хангах үе.**

**Дөрөв. Бодлогын үр нөлөө, бүтээгдэхүүн, шалгуур үзүүлэлт**

* 1. Төрөөс орон сууц, нийтийн аж ахуйн талаар баримтлах бодлогын үр нөлөө, бүтээгдэхүүн, шалгуур үзүүлэлтийг нөхцөл байдлын SWOT шинжилгээ, өсөлтийн төсөөллийн тооцоо, судалгаа, үндэсний статистикийн мэдээ, салбар, салбар хоорондын мэдээлэл болон бусад холбогдох бодлогын баримт бичигт үндэслэн дараах байдлаар тодорхойлж байна. Үүнд:
     1. *Бодлогын үр нөлөө:*
        1. иргэд, залуу гэр бүл, зорилтот бүлгийг үе шаттайгаар орон сууцжуулснаар хүн амын эрүүл, ая тухтай орчинд амьдрах нөхцөл хангагдаж, ажлын бүтээмж дээшилнэ;
        2. хот, суурин газрын хөгжлийн ерөнхий төлөвлөгөөтэй уялдуулан дахин барилгажуулах үйл ажиллагаа хэрэгжиж, орон сууцны хангамж нэмэгдэж, хот төлөвлөлт сайжирна;
        3. ус хангамж, ариутгах татуургын байгууламжийн хүчин чадал, үйл ажиллагаа нь сайжирч иргэд, аж ахуйн нэгж, байгууллага үйлдвэрлэл, үйлчилгээ эрхлэх, өргөтгөх, улмаар ажлын байр нэмэгдүүлэх боломж бүрдэнэ;
        4. бохир ус цэвэрлэх байгууламжийн технологи ажиллагаа, цэвэрлэгээний түвшин олон улсын хөгжлийн чиг хандлага, стандартын шаардлагад хүрснээр хөрс, ус, агаарын бохирдолд үзүүлэх сөрөг нөлөөлөл багасч, тэнцвэртэй байдал хэвийн хадгалагдана;
        5. орон сууц, нийтийн аж ахуйн салбарын ашиглалт, засвар үйлчилгээний чанар, хүртээмж нь хүн амын өсөлт, хот суурингийн инженерийн дэд бүтцийн хэрэгцээг тасралтгүй хангаж нийгэм, эдийн засгийн тогтвортой хөгжилд тэргүүлэх үүрэг гүйцэтгэнэ.

4.2. Бодлогын хэрэгжилтийг үнэлэх шалгуур үзүүлэлтийг дараахь байдлаар тогтоож, 2018 оны тоон мэдээллийг суурь үзүүлэлт болгон үнэлнэ:

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Зорилт** | **Шалгуур үзүүлэлт** | **Хэмжих**  **нэгж** | **Суурь түвшин**  **2018 он** | **Зорилтот түвшин** | | |
| **2020 он** | **2025 он** | **2030 он** |
| 1. | Удирдлага, зохион байгуулалт, хууль эрх зүй болон үйлчилгээний стандартыг боловсронгуй болгох замаар салбарын бодлого, үйл ажиллагааг чанарын шинэ түвшинд гаргаж, тогтвортой хөгжлийг хангах. | 1.1.Орон сууц, нийтийн аж ахуйн асуудал эрхэлсэн төрийн захиргааны байгууллага | тоо | 0 | 1 | - | - |
| 1.2.Нэмэлт, өөрчлөлт оруулах хууль | тоо | - | 6 | 11 | - |
| 1.3.Орон сууц үндэсний хөтөлбөр боловсруулах | тоо | - | 1 | - | - |
| 1.4.Норм, норматив баримт бичгийн боловсруулалт | хувь | 27 | 40 | 60 | 80 |
| 2. | Орон сууц, түүний дэд бүтцийн хэмжээг нэмэгдүүлэх, үндэсний хөтөлбөрийг хэрэгжүүлэх замаар хүн амыг эрүүл, аюулгүй орчинд тав тухтай амьдрах нөхцөлийг бүрдүүлэх. | 2.1.Шинээр бүрдүүлсэн төрийн болон орон нутгийн өмчийн түрээсийн орон сууц | тоо | 1512 | 18488 | 40000 | 80000 |
| 2.2.Инженерийн бүрэн хангамжтай орон сууцанд амьдардаг өрхийн нийт эзлэх хувь | хувь | 26,5 | 33,3 | 39,2 | 66,6 |
| 3. | Хүний хөгжил, мэдлэгт суурилсан менежментийн тогтолцоог бүрдүүлэх замаар төр, хувийн хэвшлийн түншлэлд тулгуурлан хүний нөөцийн чадавхийг дээшлүүлэх. | 3.1.Орон сууц, нийтийн аж ахуйн салбарын хүний нөөцийн төлөвлөлт, хөгжлийн хөтөлбөр | тоо | 0 | 1 | - | - |
| 3.2.Нийтийн аж ахуйн технологи, инновац, зураг төслийн хүрээлэн | тоо | - | 1 | - | - |
| 4. | Шинжлэх ухаан технологийн ололт, эрдэм шинжилгээ, судалгааны үр дүн, мэдээллийн цахимжсан технологид тулгуурлан орон сууц, инженерийн дэд бүтэц, ус хангамж, ариутгах татуургын байгууламжийн ашиглалт, үйлчилгээг ухаалаг системд үе шаттайгаар шилжүүлэх. | 4.1.Ус дамжуулах, түгээх шугамын алдагдлын бууралт | хувь | 18,6 | 10 | 8 | 5 |
| 4.2.Орлого болоогүй усны эзлэх хувийг бууруулах | хувь | 20,5 | 17,5 | 14,2 | 11 |
| 4.3.Улаанбаатар хот, бусад сууринг дахин төлөвлөх, барилгын дулаан алдагдлыг бууруулах[[5]](#footnote-5) | хувь | - | 20 | 25 | 40 |
| 4.4.Инженерийн дэд бүтцийг ухаалаг системд холбогдсон хот, аймаг | тоо | - | 2 | 10 | 10 |
| 5. | Ашиглалт, үйлчилгээний үнэ тарифыг өөрийн өртөг, зардлаас нь хамааруулж тогтоох, үндэслэлийг сайжруулах, хөрөнгө оруулалтын төлөвлөлтийг бодитой болгох, салбарын байгууллагуудын чадавхи, бие даасан байдлыг бэхжүүлэх. | 5.1.Ус хангамжийн эх үүсвэрийн гүний худаг, өргөлтийн шахуургын суурилагдсан хүчин чадал, дамжуулах 5.2.шугамын нэвтрүүлэх чадварын нөөцийг нэмэгдүүлэх | хувь | 5 | 10 | 15 | 20 |
|  | 5.3.Инженерийн дэд бүтцийн хангамжийн түвшин | хувь | 30 | 35 | 40 | 60 |
| 6 | Экологи, эдийн засаг, нийгмийн үр ашиг бүхий өрсөлдөх чадвартай ашиглалт, үйлчилгээ, хөрөнгө оруулалтыг дэмжих замаар хүн амын ус хангамж, ариун цэврийн байгууламжийн хүртээмжийг нэмэгдүүлэх. | 6.1.Баталгаат ундны усаар **хангагдах хүн** амын эзлэх хувь[[6]](#footnote-6) | хувь | 65,2 | 80 | 85 | 90 |
| 6.2.Сайжруулсан ариун цэврийн байгууламжид хамрагдах хүн амын эзлэх хувь [[7]](#footnote-7) | хувь | 41,1 | 45 | 50 | 60 |
| 6,3.Гадаргуугийн усны эх үүсвэрийг хот, суурины хүн амын ус хангамжид ашиглах хэмжээ | хувь | 0 | 1 | 3 | 5 |
| 6.4.Хог хаягдлыг дахин боловсруулах , нийт хог хаягдалд эзлэх хувь хэмжээ [[8]](#footnote-8) | хувь | - | 20 | 30 | 40 |
| 6.5.Ус дамжуулах, түгээх шугамын алдагдал | хувь | 14 | 10 | 8 | 5 |
| 6.6.Бохир ус цэвэрлэх байгууламжийн цэвэрлэгээний түвшин | хувь | 78 | 90 | 95 | 98 |

*Жич: Төрөөс орон сууц, нийтийн аж ахуйн талаар баримтлах бодлогыг хэрэгжүүлсний үр дүнд хүн амын орон сууц, эрүүл ахуйн шаардлага хангасан ундны ус хангамж, ариун цэврийн байгууламжийн хүртээмжийг нэмэгдүүлэх чиглэлээр гарах өөрчлөлтүүд нь Монгол Улсын Тогтвортой хөгжлийн үзэл баримтлал-2030 болон Ногоон хөгжлийн бодлого /2021-2030/-ын зорилтуудад нийцсэн болно.*

**Тав. Бодлогыг хэрэгжүүлэх санхүүжилт**

5.1.Төрөөс орон сууц, нийтийн аж ахуйн талаар баримтлах бодлогыг хэрэгжүүлэх арга хэмжээ нь Монгол Улсын Их Хурлаас баталсан “Монгол Улсын Тогтвортой хөгжлийн үзэл баримтлал-2030”, “Ус” үндэсний хөтөлбөр, “150 мянган айл-Орон сууц” үндэсний хөтөлбөр” болон Засгийн газрын үйл ажиллагааны хөтөлбөр, жил бүрийн эдийн засаг, нийгмийг хөгжүүлэх үндсэн чиглэлд тусган хэрэгжүүлнэ.

* 1. Төрөөс орон сууц, нийтийн аж ахуйн талаар баримтлах бодлогыг хэрэгжүүлэх арга хэмжээг дараах эх үүсвэрээр санхүүжүүлнэ:
     1. улсын болон орон нутгийн төсөв;
     2. гадаадын зээл, тусламж;
     3. гадаад, дотоодын хөрөнгө оруулалт;
     4. концессын гэрээ;
     5. төр, хувийн хэвшлийн түншлэл;
     6. баялгийн болон хөрөнгө оруулалтын сан зэрэг бусад сан;
     7. хуулиар хориглоогүй бусад эх үүсвэр.
  2. Бодлогыг хэрэгжүүлэх хөрөнгө оруулалтын болон санхүүгийн эх үүсвэрийг төрийн бодлого боловсруулах журамд заасан хавсралт ...-ээр зорилтот түвшингээр болон оны хуваарьтайгаар бодлогыг хэрэгжүүлэх арга хэмжээний төлөвлөгөөнд тусгагдсан ажилбар бүрээр нарийвчлан боловсруулсан болно. (хавсаргах)

**Зургаа. Хяналт-шинжилгээ, үнэлгээ**

6.1.Орон сууц, нийтийн аж ахуйн асуудал эрхэлсэн төрийн захиргааны төв байгууллага бодлогыг хэрэгжүүлэх үе шат бүрт хоёр жил тутам хяналт-шинжилгээ, үнэлгээ хийж, дөрвөн жил тутамд хөндлөнгийн үнэлгээ хийлгэх ажлыг зохион байгуулан, тайлан тус бүрийг Засгийн газрын хуралдаанаар хэлэлцүүлнэ.

6.2. Орон сууц, нийтийн аж ахуйн асуудал эрхэлсэн төрийн захиргааны төв байгууллага нь бодлогын хэрэгжилтэд хөндлөнгийн үнэлгээг салбарын чиглэлийн эрдэмтэн, судлаачид, төрийн байгууллага, мэргэжлийн холбоод, орон сууц өмчлөгч иргэн, хэрэглэгчийн тэгш оролцоог хангаж хийлгэх, шаардагдах зардлыг улсын болон орон нутгийн төсөвт тусгуулах, ажлыг зохион байгуулна.

6.3 Бодлогын хэрэгжилтийн явцын хяналт-шинжилгээ, үнэлгээний дүгнэлт, зөвлөмжийг үндэслэн бодлогын зорилт, үйл ажиллагааны төлөвлөгөө, шалгуур үзүүлэлтэд холбогдох хууль журамд заасны дагуу нэмэлт, өөрчлөлт оруулах саналыг Монгол Улсын Засгийн газарт танилцуулан шийдвэрлүүлнэ.

.......... ооо ..........

1. Үндэсний статистикийн мэдээллийн нэгдсэн сан [↑](#footnote-ref-1)
2. НЭЗТТ (2018), Ногоон эдийн засгийн бодлогын дүн шинжилгээ: Монгол Улс [↑](#footnote-ref-2)
3. Монгол Улсын Хүн амын ус хангамж, ариун цэврийн байгууламжийн хүртээмж. Улаанбаатар, 2014. [↑](#footnote-ref-3)
4. Нэгдсэн Үндэстний Байгууллагын хүний эрх, ундны усны аюулгүй байдал, ариун цэврийн байгууламжийн асуудал хариуцсан Тусгай илтгэгч Лео Хеллерын Монгол Улсад хийсэн айлчлалын дүгнэлт /2018.04.20/ [↑](#footnote-ref-4)
5. МУТХҮБ 2030, 2.1.5, зорилт 6 [↑](#footnote-ref-5)
6. МУТХҮБ 2030, 2.3.1 [↑](#footnote-ref-6)
7. Мөн адил [↑](#footnote-ref-7)
8. Мөн адил 2.3.3 [↑](#footnote-ref-8)